Potilaalla on oikeus valita lääkäri ja lääkärillä on oikeus syrjimättömyyteen.

Potilas sai ajan psykiatrian lääkärille Helsingin ja Uudenmaan sairaanhoitopiirissä Husissa. Ajanvarauskirjeessä oli hoitavan lääkärin nimi. Se kalskahti ulkomaalaiselta. Potilas soitti klinikalle ja ilmoitti, että suostuu tulemaan vain kantasuomalaisen lääkärin vastaanotolle.

Lyhyen ajan sisällä klinikalle tuli toinen soitto. Myös siinä puhelussa potilas ilmoitti, ettei suostu ulkomaalaisen lääkärin hoidettavaksi.

Kumpikaan potilaista ei koskaan ollut tavannut kyseistä lääkäriä tai puhunut hänen kanssaan.

Husin – julkisen terveydenhuollon – alainen klinikka päätti, että potilaan oikeus valita häntä hoitava lääkäri menee edelle ja ohjasi potilaat toiselle lääkärille.

”Tämänlainen on taustaan liittyvää rasistista syrjintää”, sanoo tapauksen kohteena ollut ulkomaalaistaustainen osastonlääkäri.